Almannavarnir fylgjast nú grannt með stöðu mála við Öskju. Þar hefur land risið stöðugt síðan í haust og jarðvísindamenn segja eldgos mögulegt, jafnvel á næstu misserum.
Víðir Reynisson, yfirlögregluþjónn almannavarna, segir að langlíklegasta skýring landrissins sé kvikusöfnun undir eldstöðinni. Kvikusöfnun endi mögulega með eldgosi en ekki er talið að það verði í bráð. Engu að síður eru viðbragðsaðilar með allsherjarvakt með svæðinu.
Aðspurður segir Víðir ekki hægt að útiloka að það fari að gjósa á allra næstu vikum. Frekar sé þó horft til næstu mánaða og jafnvel ára. Þó verði að gera áætlanir um viðbragð og jafnvel rýmingu ef til þess kemur. Fyrirvari eldgoss í Öskju gæti verið stuttur, mögulega aðeins nokkrar klukkustundir, og því þurfi að leggja á ráðin um hvernig er best að bregðast við. Smáskilaboð lögreglu í alla farsíma á afmörkuðu svæði segir Víðir að sé ein skilvirkasta aðferðin.
Þarna séu einhver hundruð ferðamanna hverju sinni yfir sumarmánuðina. Svæðið í kringum Öskju er hins vegar illfært á veturna og þá gert ráð fyrir færri ferðamönnum. Víðir segir þó að frekari jarðhræringar geti vakið aukinn áhuga ferðamanna og ef til goss kæmi að vetri til gætu verkefni viðbragðsaðila orðið nokkuð snúin.
Viðbragðsáætlanir frá eldgosinu í Holuhrauni gætu komið að gagni ef Askja byrjar að gjósa. Þetta segir yfirlögregluþjónn almannavarna. Land hefur risið um 35 sentímetra síðan í haust og grannt er fylgst með gangi mála. 